Þingmaður Vinstri grænna telur að setja eigi ríkisfyrirtækjum starfskjarareglur þar sem kveðið yrði á um að laun stjórnenda fylgi almennri launaþróun í landinu . Framkvæmdastjóri Samtaka atvinnulífsins segir tugprósenta launahækkanir forstjóra ríkisfyrirtækja grafalvarlegt mál og slæmt innlegg í kjaraviðræður . Með lagabreytingu sem tók gildi 1. júlí í fyrra fluttist ákvörðunarvald um laun forstjóra nokkurra ríkisfyrirtækja frá kjararáði til stjórna þeirra . Í kjölfarið voru til dæmis laun forstjóra Landsvirkjunar hækkuð um 58% , laun bankastjóra Landsbankans hækkuðu um 56% og laun forstjóra Isavia voru hækkuð um 36% . Framkvæmdastjóri Samtaka atvinnulífsins segir þróunina mikið áhyggjuefni . „ Ég hjó eftir því að fjármálaráðherra hefur beðið stjórnir þessara fyrirtækja um skýringar og eftir því hlýtur að vera gengið , enda er þetta grafalvarlegt mál , " segir Halldór Benjamín Þorbergsson . Landsvirkjun hefur vísað til þess að með þessu hafi laun forstjóra verið leiðrétt eftir launalækkun sem hann tók á sig árið 2010 . Landsbankinn vísar til launa annarra bankastjóra sem eru töluvert hærri en í svari við fyrirspurn segir að launin þurfi að vera samkeppnishæf . Engin svör fengust frá Isavia . Halldór þetta slæmt innlegg í kjarviðræður sem framundan eru . „ Línan hefur verið ósköp skýr . Hér hafa aðilar á vinnumarkaði í samvinnu við stjórnvöld verið að markaákveðna launastefnu og það er mikilvægt að henni sé fylgt eftir . Þar með talið á þessum vettvangi . " Þingmaður Vinstri grænna segir launaákvarðanir hjá ríkisfyrirtækjum þurfa að fylgja almennri launaþróun . „ Ég hefði nú ekki haldið að það væri ekki forgangsmál að hækka þá sem hæstu launin hafa . Heldur akkúrat að snúa sér að hinum endanum , og hækka þá sem lægstu launin hafa , " segir Kolbeinn Óttarsson Proppé , þingmaður VG . Hann muni beita sér fyrir því að ríkið endurskoði eigendastefnu sína . „ Og hvort að inni í henni ætti ekki að vera starfskjarastefna sem beinlínis kveður á um að laun æðstu stjórnenda fylgi bara almennri launaþróun , " segir Kolbeinn . „ Ég mun liggja á mínu liði og tala fyrir þessu . Það er mín skoðun að ríkið sem eigandi beri ábyrgð . "